প্রাথমিকভাবে অয়ন জানালেন, থিওরেক্স মূলত শিক্ষাক্ষেত্রে কাজ করবে। এবং এমন একটা স্টার্টআপ হিসেবে নিজেদের গড়ে তোলার চেষ্টা করছে যেটা খুব শিগগিরই ইঞ্জিনিয়ারিংয়ের ছাত্রদের কাছে অপরিহার্য হয়ে উঠবে। অয়ন নিজে একজন ইঞ্জিনীয়ার। নিজের পড়ার সময় যেসব সমস্যাগুলোর সম্মুখীন হয়েছিলেন সেখান থেকেই জ্বলেছিল আইডিয়া বাল্ব। অয়ন বলছিলেন, ইঞ্জিনীয়ারিং পাশ করার পরে ক্যাম্পাস ইন্টারভিউতে একটি মাত্র সংস্থা থেকে ডাক পেয়েছিলাম। তাছাড়া, ওই সংস্থাটি আমার পছন্দের তালিকায় ছিল না। তখনও নিজে ব্যবসা করব এরকমটা সাহস পাইনি। কাজের খোঁজে বেঙ্গালুরুতে যাই। সেখানে একটি স্টার্ট আপ সংস্থায় কনটেন্ট রাইটার হিসাবে কিছুদিন কাজ করি। সেসব সময় একটু একটু করে ওর আইডিয়া বাল্বের আলোর তীব্রতা বাড়তে থাকে। যুক্ত হয়ে পড়েন ওপেন সোর্স সংস্থা মোজিলার সঙ্গে। অবশ্য মোজিলার কাজটা স্বেচ্ছাসেবার স্তরেই ছিল। কিন্তু হলে কি হবে, মোজিলার কাজ করতে করতে ওপেন সোর্স কম্যুনিটি সম্পর্কে ওঁর স্বচ্ছ ধারনা তৈরি হয়। ততদিনে চাকরি করার ইচ্ছে উবে যায়। নিজেই কিছু করবেন এরকম স্থির করে বেঙ্গালুরুর চাকরি ছেড়ে কলকাতায় ফিরে আসেন। স্বপ্ন এবং পরিকল্পনা বাস্তবায়িত করতে গড়ে ফেলেন থিওরেক্স।